Imtella' Ottubru 11, 2021 - Aġġornata 11 Ta' Ottubru, 2021 2:23pm L-avukat ta' Bojan Cmelik, li jinsab mixli bil-qtil ta' Hugo Chetcuti, qed jargumenta li Cmelik m'għandux jinstab ħati għal omiċidju volontarju, għax Chetcuti miet kawża ta' infezzjoni fid-demm. Meta kien qed jindirizza lill-ġurati fis-seduta tal-ġuri li għandu jagħti l-verdett fil-konfront ta' Cmelik, l-Avukat Simon Micallef Stafrace qal li l-klijent tiegħu jinsab mixli b'omiċidju volontarju, li ġarr sikkina u li rreżista l-arrest. Qal li l-aħħar żewġ akkużi huma ppruvati, iżda mhux l-istess l-ewwel akkuża. Qal li m'hemmx dubju li Chetcuti ngħata daqqa ta' sikkina – dan jidher mill-filmati u mix-xhieda preżenti, iżda xorta waħda hemm element ta' dubju fuq fatturi oħra li għandu jiżen favur l-akkużat. Żied li fattur ieħor huwa dak li seħħ fl-isptar, fejn allega li sar żball meta t-tobba li operaw lil Chetcuti ma ndunawx bit-tielet tiċrita, u t-tieni żball kien meta damu ma operawh mill-ġdid. L-avukat Micallef Stafrace staqsa għalhekk jekk il-mewt ta' Chetcuti kinitx riżultat inevitabbli tad-daqqa ta' sikkina li qala', u jekk le, għandux ikun mixli b'reat inqas serju, bħal ma huma feriti gravi fil-ġisem li jwasslu għall-mewt. Is-seduta mistennija tkompli iktar tard illum bir-risposta tal-prosekuzzjoni.